මෙවර අයවැයෙන් විදුලි මෝටර් රථවල සහ එංජින් ධාරිතාව 1000 සහ 1500 අතර මෝටර් රථවල බදු අඩු කරන ලෙස ඉල්ලා ඇතැයි ලංකා වාහන ආනයනකරුවන්ගේ සංගමයේ සභාපති ඉන්දික සම්පත් මෙරින්චිගේ කියා සිටියා.ඒ අනුව  විදුලි මෝටර් රථවල මිල ගණන් අඩුවනු ඇතැයි අපේක්ෂා කරන බවයි ඔහු පැවසුවේ.එමෙන්ම එංජින් ධාරිතාව 1000 සහ 1500 අතර මෝටර් රථවල මිල නොවෙනස්ව පවතිනු ඇතැයි විශ්වාස කරන බවද ඔහු කියා සිටියා.කුඩා ප්‍රමාණයේ මෝටර් රථ සහ විදුලි මෝටර් රථවල බදු අඩු කිරීමට මුදල් ඇමැති මංගල සමරවීරගේ අවධානයට ලක්ව ඇති බවට පළ වන වාර්තා ගැන විමසීමේ දී  ලංකා වාහන ආනයනකරුවන්ගේ සංගමයේ සභාපති ඉන්දික සම්පත් මෙරින්චිගේ මෙම අදහස් පළ කළා.විශේෂයෙන් විදුලි මෝටර් රථවල මිල අඩු කර ඒවායේ ඉල්ලුම ඉහල නැංවුවහොත් දීර්ඝ කාලීනව ඉන්ධන මිල මෙන්ම විදේශයන්ට ඇදී යන මුදල් අඩු වී රටක් ලෙස වාසි ලබා ගත හැකි අතර පරිසරය ද ආරක්ෂා වන බව ඔහු කියා සිටිනවා.එමෙන්ම මෝටර් රථ සඳහා ඒකකයට බදු අය කරන ක්‍රමය පමණක් ක්‍රියාත්මක කරන ලෙසද තම සංගමය ඉල්ලා ඇති බවයි ඔහු සඳහන් කළේ.